Donacija 2013 - dela Franceta Kralja

 Umetnik France Kralj, akademski slikar, grafik, ilustrator in kipar, je že v nastopnem obdobju razburkal tedanjo umetniško vsakdanjost in ustaljene kanone, s svojo ustvarjalno močjo pa temeljil novo obdobje – slovenski ekspresionizem. Iz začetnih reakcij strokovne javnosti je bilo moč za mladega in hitro uveljavljajočega se umetnika predvidevati velike težave, ki so izhajale iz uveljavljene tradicije in radikalnih sprememb, ki jih je s somišljeniki uvajal v tedanje družbeno in politično okolje. Prepričan v svoj prav in kvaliteto svojega dela, ki je temeljilo na njegovem kredu in novem gibanju na likovnem področju v začetku 20. stoletja, je France Kralj z znanjem, sugestivno močjo in avtoriteto ne glede na vsa nasprotovanja, ki jih je bil deležen, vztrajal in se v celoti posvetil umetniškemu ustvarjanju. Vse njegovo življenje je bilo povezano z neprestanim ustvarjanjem, ki je izhajalo iz njegove percepcije umetnosti, bojem za uveljavljanje nove poti in drugačnosti ter nepokoritvi trenutnim zapovedim, ki so izhajale predvsem iz družbene in politične klime v okolju, v katerem je živel.

Od leta 1983 ima France Kralj domicil in stalno zbirko del v Kostanjevici na Krki; tega leta je bila namreč v prostorih Galerije Božidar Jakac javnosti predstavljena nova stalna zbirka z njegovimi umetniškimi deli. Galerija skladno s svojim poslanstvom ob predstavljanju skrbi za raziskovanje umetnikovega opusa in dopolnjevanje donacije.

Temeljite prenove po sodobnih standardih in povsem nove postavitve je bila stalna zbirka deležna leta 2002. Tu velja izpostaviti vlogo Ministrstva za kulturo, ki je tudi finančno podprlo nakup novih del, predvsem pa mnoge sponzorje in donatorje, ki so sodelovali pri odkupu ključnih del. Prav tako je potrebno izpostaviti delež in vlogo dediča, arh. Zlata Kralja, ki je ob donacijah poskrbel za zasnovo nove postavitve stalne zbirke. Posebej velja poudariti donacijo dveh izjemno pomembnih slik iz slikarjevega opusa, Marije Magdalene (192) in Smrt genija (1921), ki sta bili ob drugih odličnih delih iz umetnikovega zgodnjega obdobja (Oznanjenju (1922), Snemanje s križa (1923)), uvrščeni v stalno zbirko Franceta Kralja.

Leta 2012 je umetnikov sin, arh. Zlat Kralj v želji, da bi izpopolnili in dopolnili tako zbirko del Franceta Kralja kot stalno postavitev, predlagal dopolnitev dosedanjega opusa del Franceta Kralja z novo Donacijo 2013 , ki bo omogočila dodaten vpogled v umetnikovo ustvarjalnost v različnih obdobjih, tehnikah in materialu. Donacijo 2013 smo prevzeli, strokovno obdelali in inventarizirali ter dela opremili v skladu s standardi, javnosti pa je kot celota predstavljena s pričujočo razstavo v Lamutovem likovnem salonu. Ob koncu leta 2014 bodo nekatera dela umeščena v prenovljeno stalno zbirko Franceta Kralja. Donacija 2013 pomembno dopolnjuje dosedanjo zbirko, ki danes šteje več kot petsto umetniških del Franceta Kralja, s čimer prav gotovo sodi med pomembnejše in najbolj referenčne zbirke slovenskih likovnih umetnikov.

Projekt so finančno podprli Ministrstvo za Kulturo RS, občini Kostanjevica na Krki in Krško ter dolgoletni sponzor, Krka d. d.